钦定古今图书集成/理学汇编/文学典/第012卷 > 日知录 > 《近世摹仿之弊》
## 钦定古今图书集成/理学汇编/文学典/第012卷 > 日知录 > 《近世摹仿之弊》

近代文章之病，全在摹仿，即使逼肖古人，已非极诣，
况遗其神理，而得其皮毛者乎？且古人作文，时有利
钝。梁简文《与湘东王书》云：“今人有效谢康乐、裴鸿胪
文者。学谢则不届其精华，但得其冗长；师裴则蔑弃
其所长，惟得其所短。”宋苏子瞻云：“今人学杜甫诗，得
其粗俗而已。”金元裕之诗云：“少陵自有连城璧”，争柰
微之识碔？砆夫文章一道，犹儒者之末事，乃欲如陆
士衡所谓“谢朝华于已披，启夕秀于未振”者，今且未
见其人，进此而窥著述之林，益难之矣。

效《楚辞》者，必不如《楚辞》，效《七发》者，必不如《七发》。盖其
意中，先有一人在前，既恐失之，而其笔力复不能自
遂。此“寿陵馀子，学步邯郸”之说也。

洪氏《容斋随笔》曰：“枚乘作《七发》，创意造端，丽辞腴旨，
上薄《骚》《些》，故为可喜。其后继之者，如傅毅《七激》、张衡
《七辩》、崔骃《七依》、马融《七广》、曹植《七启》、王粲《七释》、张协
《七命》之类，规仿太切，了无新意。傅元又集之以为《七
林》，使人读未终篇，往往弃之几格。柳子厚《晋问》乃用
其体，而超然别立机杼，激越清壮，汉晋诸文士之弊，
于是一洗矣。东方朔《答客难》，自是文中杰出。扬雄拟
之为《解嘲》，尚有驰骋自得之妙。至于崔骃《达旨》，班固
《宾戏》，张衡《应间》，皆章摹句写，其病与《七林》同。及韩退
之《进学解》出，于是一洗矣。”其言甚当。然此以辞之工
拙论耳，若其意，则总不能出于古人范围之外也。
如扬雄拟《易》而作《太元》，王莽依《周书》而作《大诰》，皆心
劳而日拙者矣。

《曲礼》之训“毋剿说，毋雷同”，此古人立言之本。